**ΑΡΧΑΙΑ ΕΛΛΗΝΙΚΑ Γ΄ΛΥΚΕΙΟΥ**

**ΦΑΚΕΛΟΣ ΥΛΙΚΟΥ: ΘΕΜΑΤΙΚΗ ΕΝΟΤΗΤΑ 4:**

**Ο άνθρωπος ανάμεσα στους ανθρώπους-η ηθική αρετή**

|  |
| --- |
| **Διδακτική Ενότητα 12: Η ηθική αρετή****Αριστοτέλης, Ἠθικά Νικομάχεια Β1, 1-4, 1103a14-b2** |

Στο τέλος του Α΄ βιβλίου των *Ἠθικῶν Νικομαχείων* ο Αριστοτέλης έχει διακρίνει αφενός τα μέρη της ανθρώπινης ψυχής και αφετέρου τις δύο κατηγορίες αρετών: ηθικές και διανοητικές (βλ. Εισαγωγή). Στο παραπάνω απόσπασμα φιλόσοφος: α) αναδεικνύει τον ιδιαίτερο τρόπο απόκτησης των ηθικών αρετών (το ***ἔθος***) και τον διακρίνει από τον αντίστοιχο των διανοητικών (την ***διδασκαλίαν***), β) τεκμηριώνει με λογικά επιχειρήματα τη θέση του ότι η ηθική αρετή δεν είναι έμφυτη αλλά επίκτητη. Επιπλέον, είναι εμφανές ότι η ηθική του εναρμονίζεται πλήρως με τη φιλοσοφία του για το ***τέλος***. Για τον Αριστοτέλη, κάθε πράγμα ή ενέργεια τείνει στην τελείωση που του αντιστοιχεί· το ***τέλος*** συμπεριλαμβάνει και τη διαδικασία μέσα απ’ την οποία φτάνει το ον στην τέλεια μορφή του. Η ηθικότητα, λοιπόν, έγκειται σε ορισμένες πράξεις που μας φέρνουν πιο κοντά στην ευτυχία.

Κατά τον Αριστοτέλη η ***εὐδαιμονία***, σύμφωνα με τον ορισμό στο τέλος του Α΄ βιβλίου των *Ἠθικῶν Νικομαχείων*, είναι ***ἐνέργεια ψυχῆς τις κατ’ ἀρετὴν τελείαν***, δηλαδή η ευδαιμονία δημιουργείται, εφόσον τίθεται σε ενέργεια η δυναμικότητα της ψυχής και κατορθώνει να αποδίδει ο άνθρωπος κάθε τι που είναι προορισμένος να αποδώσει1. Εφόσον, όμως, η ευδαιμονία είναι μια δραστηριότητα (ενέργεια) σύμφωνη προς την αρετή, ο Αριστοτέλης επιχειρεί να αναλύσει τον χαρακτήρα της αρετής2. Στην πραγματικότητα τα ***Ἠθικὰ Νικομάχεια*** είναι, σχεδόν στο σύνολό τους, μια διεξοδικότερη διερεύνηση του ενδιαφέροντος αυτού θέματος (μέχρι το τέλος του βιβλίου 6).

|  |
| --- |
| **Τα δύο είδη της αρετής κατά τον Αριστοτέλη** |

***διττῆς***: Η «***διαίρεσις***» της ψυχής κατά Αριστοτέλη καταλήγει να είναι τριμερής:

1. το καθαρά ***ἄλογον*** μέρος της ψυχής (περιλαμβάνει βιολογικές λειτουργίες, καθώς και συναισθήματα, ορμές, τάσεις, διαθέσεις κ.ά.)

2. το καθαρά ***λόγον ἔχον*** μέρος της ψυχής (περιλαμβάνει νοητικές λειτουργίες, όπως γνώση, κρίση, φαντασία κ.ά.)

3. το ***ἐνδιάμεσον* (*ἄλογον πλὴν μετέχον λόγου*)** μέρος που μετέχει και στα δύο μέρη

Η διαίρεση των αρετών είναι διττή, αφού αυτές ανταποκρίνονται στο 2ο και στο 3ο μέρος της ψυχής.

***δὴ***: Ανακεφαλαίωση για να προχωρήσει τη νέα του σκέψη.

***διανοητικῆς - ἠθικῆς***: Οι αρετές κατά τον Αριστοτέλη διακρίνονται σε δύο κατηγορίες:

α) στις αρετές **του καθαυτού έλλογου στοιχείου** (οι αρετές του νου)

β) στις αρετές του **ενδιάμεσου στοιχείου** (οι αρετές του χαρακτήρα)

Με τη διάκριση των δύο αρετών ο Αριστοτέλης εισάγει στον ηθικό βίο τον παράγοντα της *βούλησης* και με αυτόν τον τρόπο έρχεται σε αντίθεση με τη νοησιαρχική βάση της αρετής (αρετή = γνώση), την οποία υποστηρίζει ο δάσκαλός του Πλάτωνας.

|  |
| --- |
| **Η διανοητική αρετή** |

 Η αναφορά της διανοητικής αρετής γίνεται εδώ μόνο για μεθοδολογικούς λόγους, δηλαδή για να γίνει διάκριση των αρετών σε δύο είδη και να φανεί η διαφορετική προέλευση του κάθε είδους. Διεξοδικά θα γίνει λόγος για τη διανοητική αρετή στο 6ο βιβλίο των *Ηθικών Νικομαχείων*.

***διανοητικαὶ ἀρεταί***: Οι ικανότητες και οι λειτουργίες του ανθρώπινου νου, οι οποίες στοχεύουν στην αλήθεια. Ο Αριστοτέλης κατονομάζει ενδεικτικά ως διανοητικές αρετές την ***σοφίαν***, την ***σύνεσιν*** και την ***φρόνησιν***. Η ***σοφία*** αναφέρεται στην απόκτηση ολοκληρωμένης γνώσης επιστημονικής ή τεχνικής. Η ***σύνεσις*** συνδέεται με την κριτική δύναμη του ανθρώπου, τη δυνατότητά του να αξιολογεί και να συγκρίνει. Η ***φρόνησις*** αναφέρεται στην πρακτική σοφία, δηλαδή στην ικανότητα λήψης αποφάσεων σε ζητήματα της καθημερινής ζωής και επιλογής της μίας ή της άλλης πράξης σύμφωνα με τον ορθό λόγο· έχει καθοριστικό ρόλο στη διαμόρφωση και την αποδοχή έλλογων επιθυμιών αλλά και στον τρόπο εκδήλωσης των συναισθημάτων προς όφελος του ανθρώπου. (Φάκ. Υλικού, σ. 117)

*ἡ μὲν διανοητικὴ τὸ πλεῖον ἐκ διδασκαλίας ἔχει καὶ τὴν γένεσιν καὶ τὴν αὔξησιν, διόπερ ἐμπειρίας δεῖται καὶ χρόνου*:

Οι διανοητικές αρετές, σύμφωνα με τον Αριστοτέλη, προϋποθέτουν τη διδασκαλία (***ἡ διανοητικὴ/ ἐκ διδασκαλίας /ἐμπειρίας δεῖται καὶ χρόνου***)· κατά συνέπεια: α) απαιτείται επαρκής χρόνος για να πραγματοποιηθεί η διδασκαλία, β) ο διδασκόμενος αποκτά πείρα με το πέρασμα, επίσης, του χρόνου. Υπεύθυνος για την ανάπτυξη των διανοητικών αρετών είναι o «δάσκαλος», ώστε ο «μαθητής» να γίνει φορέας γνώσεων και να διαθέτει ανάλογη κριτική ικανότητα.οι λειτουργίες και ικανότητες της διανοίας, του ανθρώπινου μυαλού.

|  |
| --- |
| **Η ηθική αρετή και η σχέση της με το έθος** |

*ἡ δ᾽ ἠθικὴ ἐξ ἔθους περιγίνεται, ὅθεν καὶ τοὔνομα ἔσχηκε μικρὸν παρεκκλῖνον ἀπὸ τοῦ ἔθους*

***ἠθικαὶ ἀρεταί***: Οι ικανότητες και οι λειτουργίες του ανθρώπου που του επιτρέπουν να έχει επίγνωση των συναισθημάτων του, να ρυθμίζει με σταθερό τρόπο την εκδήλωσή τους, να ελέγχει τη συμπεριφορά του και τις πράξεις του στο πλαίσιο της καλής λειτουργίας των κοινωνικών σχέσεων. Οι ηθικές αρετές λειτουργούν προς όφελος του φορέα τους και της κοινωνίας, συμβάλλοντας στην επίτευξη της ***εὐδαιμονίας***. Αντίθετές τους είναι οι ***κακίαι***. Ηθικές αρετές που ενδεικτικά αναφέρει ο Αριστοτέλης είναι: η ***ἀνδρεία***, η ***πραότης***, η ***σωφροσύνη*** (ο αυτοέλεγχος, η αυτοσυγκράτηση), η ***ἐλευθεριότης*** (η γενναιοδωρία), η ***μεγαλοψυχία*** κ.ά. (Φάκελος Υλικού σ. 117)

Οι ηθικές αρετές έχουν ως προϋπόθεση το ***ἔθος*** (***ἡ δ’ ἠθικὴ ἐξ ἔθους περιγίνεται***) και τη βούληση του ατόμου να αποκτήσει σιγά σιγά (όχι σε σύντομη διάρκεια χρόνου) έναν ορισμένο τρόπο συμπεριφοράς. Το βάρος στην περίπτωση των ηθικών αρετών πέφτει όχι στον «δάσκαλο» αλλά στον ασκούμενο «μαθητή», αφού στην περίπτωση αυτή το παν εξαρτάται από την ***προαίρεσιν***, την προσωπική δηλαδή επιλογή του ατόμου, ενώ επιπλέον είναι θέμα συνεχούς άσκησης. Η ηθική, επομένως, κατά τον Αριστοτέλη μετακινείται από τον θεωρητικό λόγο στην πράξη, αφού ***ἀγαθὸς*** */* ***σπουδαῖος*** (φορέας της αρετής) γίνεται όποιος έχει: α) βούληση, β) επιμονή για άσκηση και προβαίνει σταθερά σε ενάρετες πράξεις. Η αρετή δεν είναι μόνο γνώση, αλλά γεννιέται μέσα από την αλληλεπίδραση του διανοητικού και ηθικού στοιχείου (βλ. 15η ΔΕ).

***ἔθος***: Ο Αριστοτέλης διακρίνει το ***ἔθος*** (τις διαμορφωμένες κοινωνικές συμπεριφορές και πρακτικές ενός ανθρώπου) από την ***φύσιν*** (τις δεδομένες βιολογικές / φυσιολογικές λειτουργίες του ανθρώπινου είδους). Το ***ἔθος*** συνδέεται με τη συστηματική και συνειδητή (όχι μηχανική) επανάληψη**10**

όμοιων ενεργειών εκ μέρους του ανθρώπου για την απόκτηση της αντίστοιχης αρετής. Δεν είναι κάτι ενάντιο στην ανθρώπινη φύση, αλλά ουσιαστικά τη συμπληρώνει και την υπηρετεί, αφού μας δίνει τη δυνατότητα να αναπτύξουμε τις δυνατότητές μας σε ενέργειες (***πεφυκόσι μὲν ἡμῖν δέξασθαι αὐτάς, τελειουμένοις δὲ διὰ τοῦ ἔθους***) 6. Πάντως, μια τέτοια αντίληψη συναντάται και στον Πλάτωνα: ***ἐμφύεται πᾶσι... τὸ πᾶν ἦθος διὰ ἔθος*** (*Νόμοι*, 792e1-2), που σημαίνει ότι ο άνθρωπος μπορεί να αποκτήσει κάποια ψυχικά χαρακτηριστικά ήδη από τα πρώτα στάδια της ανάπτυξής του7. Αξιοσημείωτος είναι ο (επιστημονικά ορθός) ετυμολογικός συσχετισμός των λέξεων ***ἔθος - ἦθος*** προς ενίσχυση της επιχειρηματολογίας του Αριστοτέλη.

|  |
| --- |
| **Η φιλοσοφική σημασία της αριστοτελικής θέσης - Η διαφοροποίηση από άλλες ηθικές αντιλήψεις**  |

Ο Αριστοτέλης δεν λησμονούσε τη βασική **σωκρατική θέση** ότι **η αρετή είναι γνώση** (*οὐδεὶς ἑκών κακὸς*), αλλά δεν μπορούσε να τη δεχτεί όπως είχε διατυπωθεί. Ο Αριστοτέλης πιστεύει ότι στην ηθική δεν μπορούμε να ξεκινούμε, όπως έκανε ο Πλάτων, από τη θέαση της Ιδέας του Αγαθού. Για τον Αριστοτέλη η αγαθότητα, η ηθικότητα, η αρετή γεννιούνται από την **αλληλεπίδραση του διανοητικού και του ηθικού στοιχείου**. Είναι βαθύτατη πίστη του Αριστοτέλη ότι το ήθος (ο χαρακτήρας) εξαρτάται σε απόλυτο βαθμό από το ***ἔθος*** (βλ. παραπάνω) αποκλείοντας την *φύσιν* που δεν εξαρτάται από εμάς, ενώ θεωρεί ότι η διδαχή (ο λόγος) δεν φέρνει αποτέλεσμα σε όλους.

|  |
| --- |
| **Η σχέση της *ἀρετῆς* με την *φύσιν*:** *απόρριψη της αριστοκρατικής αντίληψης για την προέλευση της αρετής από τη φύση* |

***οὐδεμία τῶν ἠθικῶν ἀρετῶν φύσει ἡμῖν ἐγγίνεται***: Πρόκειται για τη βασική θέση του Αριστοτέλη. Ο φιλόσοφος απορρίπτει αφενός την αριστοκρατική διδασκαλία ότι η αρετή είναι αποκλειστικά δώρο της ***φύσεως*** (της ευγενικής καταγωγής)[[1]](#footnote-1) και αφετέρου αντιτίθεται στις απόψεις ορισμένων σοφιστών που θεωρούσαν τις ηθικές αρετές συμβάσεις που επιβάλλονται από τον νόμο και καταπιέζουν την ανθρώπινη φύση. Από την άλλη, στον Πλάτωνα **η φύση παίζει καθοριστικό ρόλο στην εκλογή του άριστου βίου**. Η αντίληψη σύμφωνα με την οποία αξιόλογος είναι μόνο ο άνθρωπος που έχει ***φυάν*, δεν** έχει πια την έγκριση τον Αριστοτέλη. Κατά τον φιλόσοφο, η άσκηση της αρετής είναι δυνατότητα (***πεφυκόσι***) και όχι χαρακτηριστικό, δοσμένη στον άνθρωπο από την ***φύσιν***. Επομένως, ο ίδιος είναι ο μόνος υπεύθυνος για το αν θα φτάσει στην αρετή βελτιώνοντας αδιάλειπτα τη συμπεριφορά του, διαμορφώνοντας τον χαρακτήρα του, το ήθος του. [Πάντως, και για τον τελευταίο ο στόχος της ύψιστης μορφής της ***εὐδαιμονίας*** για τον απλό άνθρωπο ή τον δούλο είναι ανέφικτος, για τον δούλο το άριστο είναι να αποτελεί ένα ζωντανό εργαλείο. Από αυτή την άποψη η ηθική του Αριστοτέλη είναι κατά βάση αριστοκρατική ηθική.]

***ὅθεν καὶ τοὔνομα ἔσχηκε***: Αποτελούσε συνήθεια των αρχαίων Ελλήνων να ετυμολογήσουν, να βρουν την αληθινή σημασία των λέξεων. Βέβαια δεν απέφευγαν τα λάθη στις ετυμολογικές τους προσπάθειες, αποτέλεσμα της άγνοιας των νόμων που διέπουν τη λειτουργία της γλώσσας. Στη συγκεκριμένη περίπτωση ο ετυμολογικός συσχετισμός είναι σωστός. Αυτές οι ετυμολογικές προσπάθειες φανερώνουν την επιθυμία για ανακάλυψη της πραγματικής σημασίας των λέξεων. Λανθασμένες ερμηνείες, όμως, συμπαρέσυραν σε λανθασμένους συλλογισμούς, αφού ο Αριστοτέλης έδινε οντολογικό περιεχόμενο στις λέξεις, που αποτελούσε και καθοριστικό κριτήριο στη διαμόρφωση των συλλογισμών και στην εξαγωγή των συμπερασμάτων. Ο Αριστοτέλης πίστευε στην ταυτότητα ***λέγεσθαι*** = ***εἶναι*** δηλαδή μεταξύ γλώσσας και ουσίας.

***Oἷοv ὁ λίθος***: Ο Αριστοτέλης δεν περιορίζεται μόνο σε θεωρητική στήριξη των σκέψεων του, αλλά καταφεύγει και σε συγκεκριμένα **παραδείγματα**. Δεν θα ήταν υπερβολή να λέγαμε ότι κανένας άλλος φιλόσοφος δεν έκανε τα απλά δεδομένα της εμπειρίας αφετηρία για τη σκέψη στον βαθμό που το έκανε ο Αριστοτέλης. Αφού λοιπόν πρώτος, στην πραγματικότητα, ο Αριστοτέλης εισήγαγε την **εμπειρική μέθοδο** στις φυσικές επιστήμες, δεν αισθάνθηκε ύστερα κανένα δισταγμό να μεταφέρει τις εμπειρικές παρατηρήσεις του και στον χώρο της πιο καθαρής φιλοσοφικής / θεωρητικής σκέψης.

***λίθος φύσει κάτω φερόμενος***: Σύμφωνα με τον Σταγειρίτη φιλόσοφο, η φυσική κίνηση των σωμάτων στον επίγειο και υποσελήνιο χώρο είναι πάντοτε ευθύγραμμη και συνδέεται με το βάρος τους· τα φύσει βαριά σώματα κινούνται προς το κέντρο του σύμπαντος ενώ τα φύσει ελαφριά προς την περιφέρειά του. Φύσει βαριά είναι εκείνα τα σώματα στη σύσταση των οποίων επικρατεί ένα από τα βαριά στοιχεία (η γη και το νερό), ενώ ελαφριά εκείνα τα σώματα όπου επικρατεί ελαφρό στοιχείο (ο αέρας και η φωτιά). (Φάκελος Υλικού σ. 117)

***ἄνω κάτω***: Έμφαση (με τη χρησιμοποίηση των τοπικών επιρρημάτων) στην αξεπέραστη απόσταση που χωρίζει την φύση και την αλλαγή συνήθειας.

***μυριάκις***: Το ποσοτικό επίρρημα τονίζει τη μεγάλη προσπάθεια ή μάλλον το αδύνατο του εθισμού στα φυσικά φαινόμενα.

***Οὐδ’ ἄλλο οὐδὲν τῶν ἄλλως πεφυκότων***: *Επαγωγικά* λειτουργώντας ο Αριστοτέλης γενικεύει τα λεγόμενά του. Αξιοσημείωτη είναι επίσης η συσσώρευση αρνήσεων, που τονίζει την αδυναμία αλλαγής της φυσικής συνήθειας.

|  |
| --- |
| **1ος Συλλογισμός** |

**1η προκείμενη**: ***ἡ δ’ ἠθικὴ ἐξ ἔθους περιγίνεται*** (: Η ηθική αρετή δημιουργείται μόνο με τον εθισμό.)

→ προς ενίσχυση: Η ετυμολογική συγγένεια μεταξύ ***ἤθους*** και ***ἔθους***.

**2η προκείμενη**: ***Οὐδὲν τῶν φύσει ὄντων ἄλλως ἐθίζεται*** (: Όλα τα πράγματα που είναι φτιαγμένα απ’ τη φύση έχουν συγκεκριμένο τρόπο συμπεριφοράς που δεν αλλάζει σε καμιά περίπτωση ακόμα κι έντονου εθισμού.)

→ προς ενίσχυση: Παραδείγματα – επαγωγική διαδικασία

**Αποδεικτέα θέση / Συμπέρασμα**: ***οὐδεμία τῶν ἠθικῶν ἀρετῶν φύσει ἡμῖν ἐγγίνεται / Οὔτ’ ἄρα φύσει οὔτε παρὰ φύσιν ἐγγίνονται αἱ ἀρεταὶ*** (: Καμία ηθική αρετή δεν υπάρχει μέσα μας εκ φύσεως / Συμπέρασμα: οι αρετές δεν υπάρχουν μέσα μας εκ φύσεως –ούτε όμως είναι αντίθετη προς τη φύση μας η γένεσή τους). Ο συλλογισμός ολοκληρώνεται με γενικό συμπέρασμα που μοιάζει, αλλά δεν είναι, αντιφατικό, ότι οι ηθικές αρετές δεν υπάρχουν μέσα μας εκ φύσεως, αλλά ούτε και αντίθετα προς αυτή.

***οὔτ’ ἄρα φύσει οὔτε παρὰ φύσιν***: Οι αρετές στον άνθρωπο δεν είναι ούτε φυσικές (***φύσει***) ούτε αφύσικες (***παρὰ φύσιν***). Σύμφωνο με την ***φύσιν*** ή οφειλόμενο σε αυτήν είναι ό,τι γίνεται πάντα (ή σχεδόν πάντα) με τον ίδιο τρόπο και αφορά μια μεγάλη ομάδα ομοειδών όντων ή φαινομένων. Γι’ αυτό και το ***παρὰ φύσιν*** προϋποθέτει συχνά τον εξαναγκασμό, τη βία ή την ανθρώπινη απόπειρα να αναιρεθεί η φυσική τάξη. (Φάκελος Υλικού σ. 117)

|  |
| --- |
| **Η τελολογική αντίληψη για την ηθική αρετή** |

***τελειουμένοις***: Η ηθική του Αριστοτέλη εναρμονίζεται πλήρως με τη φιλοσοφία του για το ***τέλος***. Για τον Αριστοτέλη ***τέλος*** σημαίνει ότι όλα τείνουν στην τελείωσή τους· το ***τέλος*** συμπεριλαμβάνει και τη διαδικασία μέσα απ’ την οποία φτάνει και την τέλεια μορφή του. Η ηθική του είναι σαφώς τελ(ε)ολογική. Όταν ένα πράγμα περάσει από την κατάσταση της δυνατότητας (*δυνάμει εἶναι*, δηλ. αυτό που μπορεί να γίνει) στην κατάσταση της πραγμάτωσης/πραγματικότητας (ἐνεργείᾳ *εἶναι*, δηλ. αυτό που έχει γίνει) αποκτά *εντελέχεια*. Η ηθική αρετή υπάρχει μέσα μας *δυνάμει* και με τη διαδικασία του εθισμού γίνεται ἐνεργείᾳ *εἶναι*, ολοκληρώνεται, τελειοποιείται (*οὔτ᾽ ἄρα φύσει οὔτε παρὰ φύσιν ἐγγίνονται αἱ ἀρεταί, ἀλλὰ πεφυκόσι μὲν ἡμῖν δέξασθαι αὐτάς, τελειουμένοις δὲ διὰ τοῦ ἔθους.*). Με την απόκτηση της αρετής ο άνθρωπος γίνεται τέλειος, εκπληρώνοντας έτσι το σκοπό (*τέλος*) της ύπαρξής του.

Επιπλέον, η παρατακτική, αντιθετική σύνδεση των μετοχών ***πεφυκόσι μὲν ἡμῖν δέξασθαι αὐτάς, τελειουμένοις δὲ διὰ τοῦ ἔθους*** προετοιμάζει την αναφορά στο χαρακτηριστικό ζεύγος των αριστοτελικών εννοιών ***δυνάμει*** και ***ἐνεργείᾳ*** οι οποίες αναφέρονται στη συνέχεια.

|  |
| --- |
| **Η διάκριση δυνατότητας και πραγμάτωσης της δυνατότητας (*δυνάμει -* *ἐνεργείᾳ*)** |

***τὰς δυνάμεις πρότερον - τὰς ἐνεργείας ὕστερον***: Είναι θεμελιώδης στη φιλοσοφία του Αριστοτέλη η διάκριση (συχνά αντιθετική) των εννοιών ***δύναμις*** και ***ἐνέργεια***. ***Δύναμις*** είναι η δυνατότητα που έχει ένα πράγμα ή ένα ον να γίνει ή να κάνει κάτι, ενώ ***ἐνέργεια*** είναι η πραγμάτωση αυτής της δυνατότητας. Εδώ, σε συνδυασμό με τα χρονικά επιρρήματα (***πρότερον - ὕστερον***), είναι φανερό ότι οι ***δυνάμεις*** (δυνατότητες) έχουν χρονική μόνο προτεραιότητα έναντι των ***ἐνεργειῶν*** (πραγματώσεων). Επίσης, η χρήση των επιρρημάτων ***πρότερον - ὕστερον*** δηλώνει την εξέλιξη, την ανάπτυξη των ιδιοτήτων στον άνθρωπο. Ο Αριστοτέλης θεωρεί ότι η πραγμάτωση είναι πιο σημαντική από τη δυνατότητα. Επιπλέον, η ***ἐνέργεια*** έχει οντολογική προτεραιότητα έναντι της ***δυνάμεως*** (αφού μόνο η ***ἐνέργεια*** ταυτίζεται με την ύπαρξη ενός όντος).

Ο Αριστοτέλης χρησιμοποιεί πολύ συχνά τους όρους *δυνάμει*-*ἐνεργείᾳ,* πιστεύοντας ότι κάθε ον αποτελείται από δύο στοιχεία αξεχώριστα: την *ύ­λη* και τη *μορφή***.** Η ύλη περιέχει μέσα της τη δυνατότητα ν’ αποκτήσει μορφή (δηλ, έχει μέσα της τη μορφή *δυνάμει*)και, αν υπάρξουν οι κατάλληλες προϋποθέσεις, πραγματοποιεί αυτή τη δυνατότητα και αποκτά μορφή (Τότε η ύλη έχει τη μορφή *ἐνεργείᾳ*, σε ενεργή κατάσταση, θα μπορούσαμε να πούμε)*.* Για παράδειγμα, το μάρμαρο είναι *δυνάμει* άγαλμα. Αν όμως το δουλέψει ο κατάλληλος τεχνίτης, μπορεί να γίνει άγαλμα, οπότε θα είναι άγαλμα *ἐνεργείᾳ*. Η ύλη και η μορφή αντιστοιχούν με τα αισθητά και τις ιδέες του Πλάτωνα, μόνο που η ύλη και η μορφή υπάρχουν στα όντα μαζί και δεν τοποθετείται η μορφή σε άλλο κόσμο, υπερβατικό, όπως είναι ο κόσμος των ιδεών του Πλάτωνα.

***ὅπερ*…**: Επαλήθευση της αριστοτελικής άποψης.

|  |
| --- |
| **2ος Συλλογισμός** |

Στη συνέχεια (***Ἔτι***) ο Αριστοτέλης παρουσιάζει ένα δεύτερο αποδεικτικό επιχείρημα για την άποψή του ότι ***οὐδεμία τῶν ἠθικῶν ἀρετῶν φύσει ἡμῖν ἐγγίνεται***.

**1η προκείμενη**: Ορισμένα πράγματα ο άνθρωπος τα έχει εκ φύσεως: π.χ. τις αισθήσεις. Στην περίπτωση αυτών των πραγμάτων διαπιστώνουμε ότι αυτά αρχικά υφίστανται ως *δυνάμεις*, δυνατότητες και αργότερα εκδηλώνονται ως *ενέργειες*.

***Αντίθετα μὲν ... δὲ***

**2η προκείμενη**: Οι αρετές υφίστανται, αφού προηγηθούν οι αντίστοιχες ενέργειες, δηλαδή η εφαρμογή τους στην πράξη όπως π.χ. οι τέχνες.

**Συμπέρασμα:** Επομένως, οι αρετές δεν ανήκουν σ’ όσα ο άνθρωπος έχει εκ φύσεως.

Ανάλυση του συλλογισμού

α. *ὅσα μὲν φύσει ἡμῖν παραγίνεται, τὰς δυνάμεις τούτων πρότερον κομιζόμεθα, ὕστερον δὲ τὰς ἐνεργείας ἀποδίδομεν (ὅπερ ἐπὶ τῶν αἰσθήσεων δῆλον· οὐ γὰρ ἐκ τοῦ πολλάκις ἰδεῖν ἢ πολλάκις ἀκοῦσαι τὰς αἰσθήσεις ἐλάβομεν* *ἀλλ᾽ ἀνάπαλιν ἔχοντες ἐχρησάμεθα, οὐ χρησάμενοι ἔσχομεν*: σχετικά με όσα έχουμε μέσα μας εκ φύσεως: υπάρχει εκ των προτέρων η δυνατότητα να πραγματωθούν αλλά πραγματώνονται ύστερα (χρονικά), όμως άμεσα, χωρίς να χρειάζεται ο εθισμός με την επανάληψη. Για παράδειγ­μα, οι αισθήσεις: η δυνατότητα της όρασης και της ακοής υπάρχει εκ φύ­σεως και μετά πραγματώνεται. ‘Ομως η όραση και η ακοή είναι πλήρως αναπτυγμένες, έτοιμες, και δεν τις αποκτούμε εκ των υστέρων με τη συ­χνή χρήση τους, βλέποντας ή ακούγοντας ξανά και ξανά. Προηγείται δηλα­δή η ύπαρξη και ακολουθεί η ενέργεια, η χρησιμοποίησή τους, η πραγμά­τωση, οι οπτικές ή ακουστικές εμπειρίες. Με άλλα λόγια: έχουμε πρώτα την ικανότητα για κάτι (π.χ. για όραση) και ύστερα τη χρησιμοποιούuε. Δε συμβαίνει όμως το αντίθετο: να ασκηθούμε δηλαδή πρώτα πολλές φο­ρές στο να βλέπουμε και με αυτή την άσκηση να αποκτήσουμε την ικανό­τητα της όρασης.

β. *τὰς δ᾽ ἀρετὰς λαμβάνομεν ἐνεργήσαντες πρότερον, ὥσπερ καὶ ἐπὶ τῶν ἄλλων τεχνῶν· ἃ γὰρ δεῖ μαθόντας ποιεῖν, ταῦτα ποιοῦντες μανθάνομεν, οἷον οἰκοδομοῦντες οἰκοδόμοι γίνονται καὶ κιθαρίζοντες κιθαρισταί· [1103b] (1) οὕτω δὴ καὶ τὰ μὲν δίκαια πράττοντες δίκαιοι γινόμεθα, τὰ δὲ σώφρονα σώφρονες, τὰ δ᾽ ἀνδρεῖα ἀνδρεῖοι*: σχετικά, τώρα, με την ηθική αρετή:όπως αναφέρθηκε στο τέλος της προηγούμενης ενότητας (*πεφυκόσι μὲν ἡμῖν δέξασθαι αὐτάς, τελειουμένοις δὲ διὰ τοῦ ἔθους*), έχουμε από τη φύση μόνο την ιδιότητα να δε­χτούμε την ηθική αρετή, όμως στη συνέχεια αυτή διαφοροποιείται από ε­κείνα που έχουμε εκ φύσεως. Εδώ δηλαδή συμβαίνει το αντίθετο από ό,τι συμβαίνει στα εκ φύσεως: προηγείται η ενέργεια (οι εμπειρίες, οι επανα­λήψεις, η άσκηση) και ακολουθεί η κατάκτηση της ηθικής αρετής. Με άλ­λα λόγια: ασκούμαστε πρώτα σε μιαν αρετή και ύστερα την αποκτούμε (π.χ. ενεργώντας συνεχώς με δίκαιο τρόπο γινόμαστε δίκαιοι). Αυτή η δια­φοροποίηση ενισχύει με τη σειρά της την άποψη ότι *οὐδεμία τῶν ἠθικῶν ἀρετῶν φύσει ἡμῖν ἐγγίνεται.*

***ὥσπερ καὶ ἐπὶ τῶν ἄλλων τεχνῶν***: Αξιοσημείωτη στην παραβολική αυτή πρόταση η παρουσία του συνδέσμου ***καί,*** καθώς και του επιθέτου ***τῶν ἄλλων****,* εφόσον οι αρετές δεν περιλαμβάνονται στις τέχνες, η οποία ερμηνεύεται ως εξής:

▪Η διαδικασία απόκτησης των ηθικών αρετών είναι παρόμοια μ’ εκείνη της απόκτησης των τεχνών, κάτι που οδηγεί σε συνωνυμία των ρημάτων ***λαμβάνομεν*** (για τις αρετές) και ***μανθάνομεν*** (για τις τέχνες) και κατ’ επέκταση: το αντικείμενο του πρώτου ρήματος είναι απλώς μέρος απ’ το αντικείμενο του δεύτερου ρήματος.

▪τα έργα του Αριστοτέλη αποτελούν προσωπικές σημειώσεις, που έχουν σε πολύ μεγάλο βαθμό, χαρακτηριστικά του προφορικού λόγου.

***λαμβάνομεν/μανθάνομεν /γίνονται /γινόμεθα***: Η εναλλαγή του προσώπου γίνεται περισσότερο αυθόρμητα παρά λογικά. Χρησιμοποιεί γ΄ πρόσωπο αναφερόμενος στις τέχνες, διότι δεν ήταν στις προθέσεις του Αριστοτέλη να γίνει οικοδόμος ποτέ. Αντίθετα, χρησιμοποιεί α΄ πρόσωπο, όταν αναφέρεται στις ηθικές αρετές διότι περιλαμβάνει και τον εαυτό του μέσα. Ένα ακόμη χαρακτηριστικό του προφορικού λόγου.

***οἷον οἰκοδομοῦντες ... κιθαρισταί***: Επιστρατεύεται και πάλι το παράδειγμα για να ισχυροποιηθούν τα λεγόμενα, ενώ την ίδια άποψη εκφράζει κι ο Πλάτωνας στους *Νόμους*.

***τὰ δίκαια/τὰ σώφρονα/τὰ ἀνδρεῖα***: Τα σύστοιχα αντικείμενα δείχνουν ότι οι όμοιες πράξεις οδηγούν στη διαμόρφωση ίδιων χαρακτήρων

|  |
| --- |
| **Η μέθοδος του Αριστοτέλη** |

Ο Αριστοτέλης για να θεμελιώσει τη θέση ότι η ηθική αρετή δεν είναι έμφυτη:

α) διερευνά τη σημασία της λέξης «*ἠθική*» βασιζόμενος στην ετυμολογία της (*ἠθική* < *ἔθος*).

β) χρησιμοποιεί παραδείγματα από την εμπειρία της καθημερινής ζωής: πτώση πέτρας, φωτιά, όραση, ακοή, οικοδόμοι και κιθαριστές (εμπειρική μέθοδος).

γ) χρησιμοποιεί επαγωγικό συλλογισμό

δ) χρησιμοποιεί αντίθεση: αντιτίθενται:

1) όσα έχουμε μέσα μας από τη φύση, με τις ηθικές αρετές (*ὅσα μὲν φύσει ἡμῖν παραγίνεται ≠ τὰς δ᾽ ἀρετὰς λαμβάνομεν* )

2) η προΰπαρξη των δυνατοτήτων για όσα έχουμε από τη φύση, με την κατοπινή ενεργοποίησή τους (*τὰς δυνάμεις τούτων πρότερον κομιζόμεθα ≠ὕστερον δὲ τὰς ἐνεργείας ἀποδίδομεν*)

3) εκείνο που δε συμβαίνει ως προς τις αισθήσεις, με εκείνο που συμβαίνει (*οὐ γὰρ ἐκ τοῦ πολλάκις ἰδεῖν ἢ πολλάκις ἀκοῦσαι τὰς αἰσθήσεις ἐλάβομεν, ἀλλ᾽ ἀνάπαλιν ἔχοντες ἐχρησάμεθα, οὐ χρησάμενοι ἔσχομεν*)

ε) χρησιμοποιεί αναλογικό συλλογισμό:

1) με τις αρετές συμβαίνει ό,τι και με τις τέχνες (ο τρόπος κατάκτησης μιας αρετής είναι όμοιος με τον τρόπο απόκτησης της ικανότητας σε μια τέχνη (*τὰς δ᾽ ἀρετὰς λαμβάνομεν ἐνεργήσαντες πρότερον, ὥσπερ καὶ ἐπὶ τῶν ἄλλων τεχνῶν*

2) Όπως συμβαίνει με αυτά στα οποία προηγείται η άσκηση και ακολουθεί η ενέργεια, το ίδιο γίνεται και με τις επιμέρους ηθικές αρετές (*ἃ γὰρ δεῖ μαθόντας ποιεῖν … τὰ δ᾽ἀνδρεῖα ἀνδρεῖοι*)

|  |
| --- |
| Το παράδοξο στη σχέση ηθικής πράξης και ηθικής αρετής |

***τὰ δίκαια πράττοντες δίκαιοι γιγνόμεθα***: Ο ισχυρισμός του Αριστοτέλη ότι γινόμαστε αγαθοί, πράττοντας αγαθά έργα, **εμπεριέχει ένα παράδοξο**: πώς μπορούμε να πράττουμε αγαθά έργα, αν δεν είμαστε οι ίδιοι αγαθοί; Ο Αριστοτέλης εννοεί προφανώς ότι με τις αρετές συνδέονται δύο είδη πράξεων: α) **οι πράξεις άσκησης** με σκοπό την απόκτηση των αρετών, και αυτό αντιστοιχεί στη δυνάμει κατάσταση και β) **οι πράξεις της αρετής**, **αφού αυτή έχει γίνει έξη**, μόνιμο γνώρισμα του χαρακτήρα και αυτό αντιστοιχεί στην ενεργείᾳ κατάσταση. Οι ηθικές αρετές είναι αποτέλεσμα έμπρακτης ενεργοποίησης του ανθρώπου και κατακτώνται με την άσκησή του σε αυτές. Επομένως, **το παράδοξο αναιρείται**. Οι πράξεις που προσδίδουν αρετή, εξωτερικά μόνο μοιάζουν με τις πράξεις που γεννά η αρετή, και όχι στον εσωτερικό τους χαρακτήρα.

|  |
| --- |
| **Εκφραστικές επιλογές**  |

Στο κείμενο συνολικά παρατηρούμε ότι το ύφος του Αριστοτέλη είναι στοχαστικό, λιτό (ρήματα-ουσιαστικά), σαφές και ακριβές. Κυριαρχεί η αντικειμενική και εναργής επιχειρηματολογία και ο επιστημονικός λόγος (αναφορική λειτουργία της γλώσσας, κυριολεξία). Αποφεύγει σκόπιμα τον ποιητικό λόγο, διότι πίστευε ότι η αναζήτηση της αλήθειας υπηρετείται αυστηρά από τη λιτότητα και τη σαφήνεια. Υπάρχουν λογική αλληλουχία Έτσι, τα σχήματα λόγου δεν είναι ιδιαίτερα συχνά. Όπου, όμως, υπάρχουν προσδίδουν ιδιαίτερη σημασία στην επιχειρηματολογία: [π.χ. η συσσώρευση αρνήσεων (1η παράγραφος), που τονίζει την αδυναμία αλλαγής της φυσικής συνήθειας, σχήμα άρση-θέση, σχήμα από κοινού (2η παράγραφος): ***οἰκοδομοῦντες οἰκοδόμοι γίνονται καὶ κιθαρίζοντες κιθαρισταὶ (γίνονται)***, ***τὰ μὲν δίκαια πράττοντες δίκαιοι γινόμεθα, τὰ δὲ σώφρονα (πράττοντες) σώφρονες (γινόμεθα), τὰ δ’ ἀνδρεῖα (πράττοντες) ἀνδρεῖοι (γινόμεθα)***, πολυσύνδετο σχήμα: ***τὰ μὲν δίκαια …, τὰ δὲ σώφρονα …, τὰ δ’ ἀνδρεῖα …***]

**Ερωτήσεις κατανόησης του Κειμένου Αναφοράς**

**Α1α.** Να γράψετε τον αριθμό που αντιστοιχεί σε καθεμιά από τις παρακάτω περιόδους λόγου και δίπλα σε αυτόν τη λέξη «**Σωστό**», αν είναι σωστή, ή τη λέξη «**Λάθος**», αν είναι λανθασμένη, με βάση το αρχαίο κείμενο και να τεκμηριώσετε κάθε απάντησή σας γράφοντας τις **λέξεις / φράσεις** του αρχαίου κειμένου που την επιβεβαιώνουν:

1. Η διανοητική αρετή είναι αποτέλεσμα κυρίως της διδασκαλίας.

2. Ο Αριστοτέλης συσχετίζει γλωσσικά τη λέξη έθος με τη λέξη ηθική.

3. Κατά τον Αριστοτέλη η ηθική ολοκλήρωση του ανθρώπου επιτυγχάνεται μέσω της διαδικασίας του έθους.

4. Για να δούμε με τα μάτια μας, η φύση μας εξασφαλίζει πρώτα την αντίστοιχη δυνατότητα.

5. Ο τρόπος απόκτησης μίας τέχνης είναι τελείως διαφορετικός από τον τρόπο απόκτησης μία αρετής.

**Α1β.**

1. Ποια παραδείγματα χρησιμοποιεί ο Αριστοτέλης για να τεκμηριώσει τον ισχυρισμό ***οὐθὲν γὰρ τῶν φύσει ὄντων ἄλλως ἐθίζεται***;

2. ***ὅπερ ἐπὶ τῶν αἰσθήσεων δῆλον·***: Σε τι ακριβώς αναφέρεται ο Αριστοτέλης χρησιμοποιώντας την αντωνυμία ***ὅπερ***;

3. Να συνδέσετε κάθε στοιχείο της στήλης Α με τις φράσεις της στήλης Β.

|  |  |
| --- | --- |
| Α |  Β |
|  | 1. *ὕστερον δὲ τὰς ἐνεργείας ἀποδίδομεν* |
|  | 2. *ἔχοντες ἐχρησάμεθα* |
| α) *φύσει* | 3. *χρησάμενοι ἔσχομεν* |
|  | 4. *τὰς αἰσθήσεις ἐλάβομεν* |
|  | 5. *ποιοῦντες μανθάνομεν* |
| β) *ἐξ ἔθους* | 6. *ἐνεργήσαντες πρότερον* |
|  | 7. *δίκαιοι γινόμεθα* |
|  | 8. *τὰς δυνάμεις πρότερον κομιζόμεθα* |

**Ερωτήσεις ερμηνείας και σχολιασμού του Κειμένου Αναφοράς**

1. Ποια είδη αρετής διακρίνει ο Αριστοτέλης, σε ποιο μέρος της ψυχής ανήκει το καθένα και από ποιους παράγοντες εξαρτάται η ανάπτυξή του;

2. *"∆ιττῆς δὴ τῆς ἀρετῆς οὔσης. . . διὰ τοῦ ἔθους*" : Ποια είναι η βασική θέση του Αριστοτέλη για την ηθική αρετή και µε ποια στοιχεία τεκµηριώνει τη θέση αυτή στο παραπάνω απόσπασµα; (Πανελλαδικές Ομογενών 2003)

3. “Ἐξ οὗ καὶ δῆλον ὅτι οὐδεμία τῶν ἠθικῶν ἀρετῶν φύσει ἡμῖν ἐγγίνεται”: Με βάση το παραπάνω χωρίο, ποια είναι η θέση του Αριστοτέλη απέναντι στην αριστοκρατική αντίληψη περί αρετής; (Επαναληπτικές εσπερινών 2005)

4. «οὐθὲν γὰρ . . . διὰ τοῦ ἔθους»:

α. Να διατυπώσετε το επιχείρημα που αναπτύσσεται στο παραπάνω χωρίο. β. Σε ποιο συμπέρασμα καταλήγει ο Αριστοτέλης; γ. Ποια συλλογιστική πορεία ακολουθεί; (Επαναληπτικές πανελλαδικές 2017)

5. "*τὰς δυνάµεις κοµιζόµεθα, τὰς ἐνεργείας ἀποδίδοµεν*": Ποιο είναι, κατά τον Αριστοτέλη, το περιεχόµενο των εννοιών "δύναµις" και "ἐνέργεια" και ποια είναι η σχέση τους µε την ηθική αρετή; (Πανελλαδικές Ομογενών 2003)

6. «τὰς δ’ ἀρετάς λαμβάνομεν ἐνεργήσαντες πρότερον»: Πώς οδηγείται ο Αριστοτέλης σε αυτή τη θέση και πώς την τεκμηριώνει; (Πανελλαδικές 2014)

7. Ποιο είναι το περιεχόμενο των εννοιών «δύναμις» και «ἐνέργεια» στην αριστοτελική φιλοσοφία και πώς ο Αριστοτέλης τις χρησιμοποιεί στα δύο εμπειρικά παραδείγματα της δεύτερης παραγράφου του κειμένου για τις αισθήσεις και τις τέχνες, προκειμένου να ορίσει τις ηθικές αρετές; (Πανελλαδικές 2009)

8. Με ποιες λέξεις ή φράσεις του κειμένου καταδεικνύεται η προοδευτική πορεία της σκέψης του Αριστοτέλη και η βαθμιαία συναγωγή συμπερασμάτων;

**Ασκήσεις λεξιλογίου**

1. Για καθεμία από τις παρακάτω λέξεις του αρχαίου διδαγμένου κειμένου να γράψετε μία περίοδο λόγου στη Νέα Ελληνική, όπου η συγκεκριμένη λέξη να χρησιμοποιείται **με διαφορετική σημασία** από αυτήν που έχει στο κείμενο ***αὔξησιν, ἐμπειρίας, δυνάμεις, ἐνεργείας, αἰσθήσεις***. Μπορείτε να τη χρησιμοποιήσετε **σε οποιαδήποτε μορφή της (μέρος του λόγου, πτώση, αριθμό, γένος, έγκλιση, χρόνο)**.

2. Να αντιστοιχίσετε καθεμία νεοελληνική λέξη της στήλης Α με την **ετυμολογικά συγγενή** αρχαιοελληνική λέξη της στήλης Β. Δύο λέξεις στη στήλη Β περισσεύουν.

|  |  |
| --- | --- |
| **20Α**  | **Β**  |
| α) φρόνιμος  | 1) διανοητικῆς  |
| β) παράφορος  | 2) ἐμπειρίας  |
| γ) πυρομανής  | 3) ἔσχηκε  |
| δ) ανόητος  | 4) ἐθίζεται  |
| ε) ένοχος  | 5) φέρεσθαι  |
| 6) πῦρ  |
| 7) σώφρονες  |

3. Να βρείτε στο αρχαίο διδαγμένο κείμενο που σας δίνεται μία **ετυμολογικά συγγενή λέξη** για καθεμία από τις παρακάτω λέξεις της Νέας Ελληνικής: ***φορτίο, εκατομμύριο, κόμιστρο, δωμάτιο, φρόνιμος*.**

4. Να συμπληρώσετε τις παρακάτω περιόδους λόγου της Νέας Ελληνικής με **ομόρριζα** (απλά ή σύνθετα) του ρήματος ***κομιζόμεθα***, ώστε να ολοκληρωθεί ορθά το νόημά τους:

• Η ………………. των σκουπιδιών γίνεται συνήθως κατά τις πρωινές ώρες, για να μη προκαλούνται κυκλοφοριακά προβλήματα.

• Μετά το τροχαίο ατύχημα οι τραυματίες ………………. στο πλησιέστερο νοσοκομείο.

• Η ………………. της ελιάς γίνεται συνήθως τον Νοέμβριο στις περισσότερες περιοχές της Ελλάδας.

• Για να πάρουμε το δάνειο, πρέπει να ………………. πολλά έγγραφα από διάφορες δημόσιες υπηρεσίες.

• Είναι η τρίτη ………………. που έχω κάνει μέσα στον χρόνο! Δεν αντέχω να ψάχνω ξανά για σπίτι!

1. (Στον Όμηρο εκφράζεται η αντίληψη ότι η ικανότητα ενός ανθρώπου οφείλεται και στη μάθηση, αλλά κυρίως στη δωρεά κάποιας θεότητας. Στον Πίνδαρο έχουμε τον χαρακτηρισμό ότι *τὸ δὲ φυὰ κράτιστον ἅπαν*, δηλαδή ότι πάνω απ’ όλα βρίσκονται τα χαρίσματα που έχει δωρίσει η φύση στον άνθρωπο.) [↑](#footnote-ref-1)